Forslag til EUROPA - PARLAMENTETS OG RÅDETS FORORDNING om ændring af Rådets forordning (EØF) nr. 2913/92 om indførelse af en EF-toldkodeks

(forelagt af Kommissionen)

BEGRUNDELSE

Punkt 1 (artikel 4, nr. 14))

Hensigten med denne ændring er at specificere

- dels at toldkontrol ikke blot skal sikre en korrekt anvendelse af toldlovgivningen, men også anden lovgivning vedrørende indførsel og udførsel af varer, og

- dels at også andre myndigheder kan inddrages i kontrol af den art (f.eks. veterinære myndigheder, politi), hvorfor det er påkrævet med en koordinering mellem disse instanser, så der i sidste instans kun er et "enkelt vindue" eller en "one stop shop", og importører og eksportører ikke længere skal kontakte forskellige instanser i forbindelse med den samme import- eller eksporttransaktion.

Punkt 2 (artikel 4, nr. 25) - 27))

EF-toldkodeksen indeholder for øjeblikket ikke nogen henvisning til "risiko", "risikoforvaltning" eller "godkendt erhvervsdrivende". Ordet 'erhvervsdrivende' dækker alle de parter, der er involveret i den logistiske kæde i international handel, herunder importører, eksportører, tranportører og toldspeditører. Disse begreber bruges for øjeblikket i alle medlemsstater, om end efter nationale kriterier, og derved opstår der forvridninger i det interne marked og smuthuller med hensyn til sikkerheden. Hensigten med disse nye bestemmelser er, at der skal kunne indføres fælles kriterier for hele EU. Disse definitioner skal supplere den ændrede artikel 13 (se punkt 3).

Punkt 3 (artikel 13)

Med denne ændring indføres der en forpligtelse for medlemsstaterne til at anvende risikoanalyseteknikker. Så længe der ikke er EF-kriterier eller internationale kriterier, er det nationale kriterier, der vil blive anvendt (som det er tilfældet i dag). Ifølge ændringen skal Kommissionen etablere en fælles ramme for risikoforvaltning under udvalgsproceduren. Det indebærer, at der oprettes koordinerede og indbyrdes forbundne supportsystemer. Retsforfølgelse af kriminelle aktiviteter, der falder ind under tredje søjle, er ikke dækket, da det her er andre regler, der gælder. Der vil fortsat være nationale risikoanalysesystemer, som også kan anvende nationale og lokale kriterier. Godkendte erhvervsdrivende anses normalt for at være forbundet med lavere risiko og er derfor genstand for mindre kontrol. Muligheden for at foretage toldkontrol i et tredjeland er blevet indført i de tilfælde, hvor der er en international aftale, der gælder herfor. Dette vil kun dække særlige situationer, eftersom toldvæsenet og andre myndigheder i princippet skal kontrollere varerne på det område, hvor de har kompetence, og hvor det er nødvendigt og fastsat i en international aftale, udveksle oplysninger med myndighederne i andre lande (se punkt 4).

Punkt 4 (artikel 15)

Det er ikke præciseret i artikel 15, i hvilke tilfælde det er tilladt at udveksle fortrolige data, som toldmyndighederne i en medlemsstat eller Kommissionen har modtaget under udførelse af deres opgaver under toldlovgivningen, bortset fra i forbindelse med retssager . Hensigten med denne ændring er at gøre det klart, at fortrolige data, der vedrører import- eller eksporttransaktioner (herunder suspensionsordninger, som forsendelse og frizoner), kan udveksles mellem

- medlemsstaternes toldadministrationer

- disse toldadministrationer og Kommissionen

- toldvæsenet og afgiftsmyndigheder i den samme og forskellige medlemsstater (f.eks. med henblik på tilbagebetaling af moms eller punktafgifter ved udførsel).

- toldvæsenet og andre myndigheder (f.eks. veterinære myndigheder, politiet) i den samme eller forskellige medlemsstater (f.eks. med henblik på at informere om potentielt farlige varer)

- toldvæsenet og andre administrationer (f.eks. sikkerhedsinstanser) i tredjelande, for så vidt som der er en international aftale om informationsudveksling af den art.

De bestemmelser om databeskyttelse, der er gældende i Fællesskabet og på nationalt plan, vil naturligvis gælde.

Punkt 5 (artikel 36a og 36b)

Dette er den vigtigste innovation i forslaget: hvor den summariske angivelse eller toldangivelsen for øjeblikket først skal indgives, når varerne er blevet frembudt for toldvæsenet, foreslås det nu, at der skal indgives en angivelse, inden varerne ankommer. Der vil så kunne foretages en præscreening af lasten og hurtigt kunne indledes de rette foranstaltninger, hvis det skulle blive nødvendigt. Der er allerede krav om forudgående angivelse i nogle medlemsstater og hos nogle af EF's vigtigste handelspartnere. De erfaringer, der er gjort med indførelse af sådanne procedurer, har vist, at både erhvervslivet og forskellige andre berørte parter kan tilpasse sig de fornødne ændringer. Der er følgende væsentlige problemer, der skal overvindes:

- organisering af datastrømme

- oprettelse af kompatible IT-systemer

- leveringer til tiden uden tilstrækkeligt langt varsel.

EF-toldkodeksen kan derfor kun være en generel ramme, og den praktiske anvendelse af forudgående angivelser må overlades til gennemførelsesbestemmelserne og de kompetente toldmyndigheder for at finde den rette balance mellem øget sikkerhed og handelslettelse.

Det foreslås derfor, at den forudgående angivelse som grundregel skal indgives 24 timer, inden varerne bliver frembudt for toldvæsenet. Hvis der ifølge en international aftale er en anden frist, skal dette fremgå af gennemførelsesbestemmelserne. Af gennemførelsesbestemmelserne vil det fremgå, hvilke krav en sådan angivelse skal opfylde med hensyn til oplysninger og nøjagtighed, ligesom for en toldangivelse. Der vil være særlige regler for blandt andet

- varer, der medføres af rejsende (fritaget)

- små forsendelser (fritaget), så længe der ikke er blevet indført elektroniske sporingssystemer og grænseflader mellem toldmyndigheder og erhvervsdrivende.

- transport til lands og ad luftvejen samt ad søvejen, når rejsen varer under 24 timer (kortere perioder)

- leveringer til tiden af godkendte erhvervsdrivende (kortere perioder).

I overgangsperioden, hvor der ikke er nogen fælles grænseflade på EU-plan eller i de enkelte medlemsstater, vil der skulle anvendes mindre stringente regler. Så længe der ikke er nogen grænseflade mellem erhvervsdrivende og toldmyndigheder til informering forud for ankomsten, kan medlemsstaterne afstå fra kravet herom, med mindre der er en international aftale, der kræver noget andet, eller de kan anmode om papirdokumenter. Det vil også være nødvendigt med fleksible ordninger i de tilfælde, hvor den forudgående angivelse er blevet indgivet til et indgangstoldsted, men varerne er ankommet til et andet toldsted, og der stadig mangler en grænseflade mellem de to toldsteder.

Desuden må det ikke glemmes, at hvis der først indgives en summarisk angivelse (f.eks. et skibs manifest) eller en ukomplet, forenklet eller komplet toldangivelse på det tidspunkt, hvor varerne frembydes for toldvæsenet, efter at de er kommet ind i toldområdet, vil det ikke føre til en afvisning af angivelsen. Den vigtigste konsekvens heraf vil være, at behandlingen af sådanne angivelser vil tage mere tid, og at varerne bliver frigivet senere, end hvis fristen var blevet overholdt. En erhvervsdrivende, som systematisk overskrider fristerne eller giver forkerte oplysninger, vil der også kunne blive iværksat sanktioner over for, eller vedkommende vil kunne blive frataget sin status som godkendt erhvervsdrivende (se punkt 2 og 3). Hvis en erhvervsdrivende ikke ved varernes ankomst ved, hvad de er blevet indført til (det bør være et undtagelsestilfælde), kan han placere dem i midlertidig opbevaring eller til oplæggelse på toldoplag på grundlag af transportoplysningerne. Ifølge forslagene i meddelelsen om "enkle og papirløse rammer for told og handel" vil disse to ordninger blive slået sammen (sammen med de andre suspensionsordninger).

Punkt 6 - 8 (afsnit III, kapitel 3, artikel 40, artikel 43 - 45)

Bestemmelserne om den summariske angivelse (for øjeblikket artikel 43 til 45) er blevet flyttet til artikel 36a og 36b, så også angivelser forud for ankomsten medtages. Følgelig må afsnit III, kapitel 3, ændres, og artikel 43 til 45 må udgå.

Med den nuværende formulering i artikel 40 har frizoner en fordel, eftersom det i visse tilfælde ikke kræves, at varerne frembydes for toldvæsenet, eller at der indgives en summarisk angivelse. Hensigten med ændringen er at lukke dette smuthul. Godkendte erhvervsdrivende kan dog fritages fra kravet om at frembyde varerne for toldvæsenet, forudsat at de har indgivet den i artikel 36a og 36b anførte angivelse.

Punkt 9 og 10 (artikel 170, stk. 2, og artikel 176, stk. 2)

Med tilføjelsen af litra d) i artikel 170, stk. 2, bliver reglerne om frizoner rettet ind efter den nye formulering i artikel 40. Med ændringen af artikel 176, stk. 2, indføres der en forpligtelse til angivelse forud for ankomsten og forud for afgangen, også for varer, der føres direkte ind eller ud af en frizone, som det fremgår af artikel 40, 182a og 182b (se punkt 8 og 13).

Punkt 11 (artikel 81)

I artikel 181 er der indsat en henvisning til afsnit V for at dække de nye artikler 182a og 182b.

Punkt 12 (artikel 182, stk. 3)

Eftersom der i alle tilfælde af genudførsel vil blive krævet en angivelse forud for afgang (bortset fra de tilfælde, hvor dette krav er frafaldet), er den anmeldelse, der for øjeblikket er omhandlet i artikel 182, stk. 3, ikke længere nødvendig og kan derfor udgå.

Punkt 13 (artikel 182a og 182b)

Artikel 182a og 182b svarer til artikel 36a og 36b.

Den vigtigste forskel er:

- Ved indførsel er det første toldsted, der bliver stillet over for varerne, indgangsstedet (dvs. det første toldsted, der passeres, efter at varerne har krydset grænsen til Fællesskabet); dette toldsted skal derfor have angivelsen forud for ankomsten, så det kan afgøre, om det er nødvendigt med sikkerhedskontrol.

- Ved udførsel er det første toldsted, der bliver stillet over for varerne, udførselsstedet (dvs. det toldsted, der er ansvarligt for det sted, hvor eksportøren er etableret, eller hvor varerne emballeres eller lastes til udførsel, artikel 161, stk. 5). Dette toldsted skal derfor have angivelsen forud for afgangen (som normalt er den ukomplette, forenklede eller komplette toldangivelse) ), så det kan afgøre, om det er nødvendigt med sikkerhedskontrol.

Artikel 2 (ikrafttræden)

Ifølge denne artikel skal ændringerne træde i kraft på syvendedagen efter offentliggørelsen i Den Europæiske Unions Tidende. Det er ikke noget problem for så vidt angår definitionerne (artikel 4), risikoforvaltning som sådan (artikel 13), informationsudveksling (artikel 15) og udvidelse af de normale regler til at omfatte frizoner (artikel 170, 176, 181). Implementeringen af systemer til behandling forud for ankomst og afgang og oprettelse af automatiserede koordinerede og indbyrdes forbundne systemer til risikoforvaltning kan tage en del tid i de medlemsstater, som endnu ikke har systemer af den art. Det foreslås derfor, at artikel 13, 36a, 36b, 182a og 182b, for så vidt som de kræver elektroniske systemer, skal være indført to år efter ikrafttrædelsen af denne forordning.

2003/0167 (COD)

Forslag til EUROPA-PARLAMENTETS OG RÅDETS FORORDNING om ændring af Rådets forordning (EØF) nr. 2913/92 om indførelse af en EF-toldkodeks

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 26, 95, 133 og 135,

under henvisning til forslag fra Kommissionen [1],

[1] EFT C [...] af [...], s. [...]

under henvisning til udtalelse fra Det Europæiske Økonomiske og Sociale Udvalg [2],

[2] EFT C [...] af [...], s. [...]

i henhold til fremgangsmåden i traktatens artikel 251, og

ud fra følgende betragtninger:

(1) I Rådets forordning (EØF) nr. 2913/92 om indførelse af en EF-toldkodeks [3], senest ændret ved forordning (EF) nr. 2700/2000 [4], er der fastlagt regler for toldbehandlingen af varer, der bliver indført eller skal udføres.

[3] EFT L 302 af 19.10.1992, p. 1.

[4] EFT L 311 af 12.12.2000, p. 1.

(2) Det bør angives nærmere, under hvilke omstændigheder oplysninger fra erhvervsdrivende kan fremlægges for andre myndigheder i den samme medlemsstat, andre medlemsstater, for Kommissionen eller for myndigheder i tredjelande.

(3) Det er nødvendigt at fastlægge et ensartet niveau for toldkontrollen i Fællesskabet og at sikre en harmoniseret anvendelse af toldkontrollen i medlemsstaterne. Man skal huske på, at det er medlemsstaterne, der er hovedansvarlige for denne kontrol. Kontrollen bør baseres på fælles vedtagne standarder og risikokriterier for udvælgelse af varer og erhvervsdrivende, som alle er enige om, for at mindske risiciene for Fællesskabet og dets borgere. Medlemsstaterne og Kommissionen bør derfor indføre en EU-ramme for risikoforvaltning, der kan støtte en fælles strategi, således at der kan fastsættes prioriteter og anvises ressourcer hertil med henblik på at opretholde en passende balance mellem toldkontrol og lettelser for lovlig handel. Denne ramme bør også omfatte fælles kriterier og harmoniserede krav til godkendte erhvervsdrivende og bør sikre en harmoniseret anvendelse af disse kriterier og krav. At der fastlægges en fælles ramme for risikoforvaltning for alle medlemsstater, forhindrer dem ikke i at kontollere varer ved stikprøver.

(4) Oplysninger om risikorelaterede indførsels- og udførselsvarer bør de kompetente myndigheder i medlemsstaterne og Kommissionen meddele hinanden. De oplysninger, der skal udveksles, vil være generelle kontroloplysninger om varerne snarere end specifikke oplysninger om erhvervsdrivende eller forsendelser. Hertil bør der indføres et fælles, sikkert system, hvormed de kompetente myndigheder kan få adgang til, overføre og udveksle disse oplysninger på en rettidig og effektiv måde. Oplysningerne kan også gives til tredjelande, hvis der er en international aftale herom.

(5) For at muliggøre en risikobaseret kontrol er det nødvendigt at fastsætte krav om underretning inden ankomst eller inden afgang for alle varer, der kommer ind i eller forlader Fællesskabets toldområde, undtagen varer, der passerer igennem med fly eller skib uden stop inden for dette område. Sådanne oplysninger bør være tilgængelige, før varerne kommer ind i eller forlader Fællesskabets toldområde. Der kan fastsættes forskellige frister og regler, alt efter hvilke typer varer, transportmåder eller erhvervsdrivende der er tale om. Dette krav må også indføres for varer, der føres ind i eller ud af en frizone, for at undgå smuthuller med hensyn til sikkerheden.

(6) Forordning (EØF) nr. 2913/92 bør derfor ændres i overensstemmelse hermed -

UDSTEDT FØLGENDE FORORDNING -

Artikel 1

I forordning (EØF) nr. 2913/92 foretages følgende ændringer:

1. Artikel 4, nr. 14), affattes således:

"14) toldkontrol: specifikke handlinger, der foretages af toldmyndighederne eller koordineres med dem, med henblik på at sikre en korrekt anvendelse af toldlovgivningen og anden lovgivning vedrørende indførsel eller udførsel af varer i form af verifikation af varerne, dokumentkontrol (eksistens, ægthed), gennemsyn af virksomhedernes regnskaber, forretningsbøger og korrespondance, kontrol med transportmidler, med bagage og andre effekter, som personer fører med sig, administrative undersøgelser og andre lignende handlinger med henblik på at sikre overholdelsen af toldforskrifterne og, i givet fald, af de øvrige bestemmelser, der gælder for varer undergivet toldtilsyn."

2. I artikel 4 indsættes følgende numre:

"25) risiko: sandsynligheden for en hændelse, der kan opstå i international varebevægelse og -handel, og som truer Fællesskabets sikkerhed, udsætter folkesundheden, miljøet og forbrugere for en risiko og forhindrer en korrekt anvendelse af EF-foranstaltninger eller nationale foranstaltninger vedrørende varer, der føres ind i eller ud af Fællesskabet

26) risikoforvaltning: den systematiske identifikation og gennemførelse af alle de foranstaltninger, der er nødvendige for at begrænse risiciene. Dette indebærer aktiviteter som indsamling af data og oplysninger, analyse og vurdering af risici, fastsættelse og indledning af tiltag og regelmæssig kontrol og tilsyn med processen og dens resultater baseret på internationale, EF- og nationale kilder og strategier.

27) godkendt erhvervsdrivende: en aktør i handelsforsyningskæden, der er godkendt af toldmyndighederne, og som opfylder de kriterier, der er fastsat efter udvalgsproceduren, herunder at vedkommende tidligere på tilfredsstillende måde har opfyldt toldkravene, har et tilfredsstillende system til forvaltning af sit bogholderi og passende fysiske sikkerhedsforanstaltninger. På den måde giver den godkendte erhvervsdrivende de garantier, der er nødvendige for en korrekt og sikker gennemførelse af transaktioner, og kan dermed benytte visse forenklinger, forudsat at der er specifikke betingelser, der er opfyldt. Status som godkendt erhvervsdrivende vil blive indrømmet for en bestemt periode og vil jævnligt blive taget op igen."

3. I artikel 13 indsættes følgende afsnit:

"Toldkontrollen bør baseres på risikoanalyse med henblik på at identificere og angive omfanget af risici og udvikle de nødvendige foranstaltninger til at vurdere risiciene på grundlag af kriterier, der er udviklet på nationalt plan og i givet fald på EF-plan og internationalt plan. Der fastlægges en fælles ramme for risikoforvaltning efter udvalgsproceduren, der omfatter den organisatoriske ramme og proceduren for fastlæggelse af fælles kriterier og prioriterede kontrolområder. Medlemsstaterne og Kommissionen indfører koordinerede og indbyrdes forbundne automatiserede systemer til gennemførelse af risikoforvaltning. Med henblik på en korrekt anvendelse af fællesskabslovgivningen kan der udføres toldkontrol i et tredjeland, hvis der er en international aftale herom."

4. Artikel 15 affattes således:

"Artikel 15

1. Enhver oplysning af fortrolig art, eller som meddeles fortroligt, er omfattet af tavshedspligt. Den må ikke videregives af de kompetente myndigheder uden udtrykkelig tilladelse fra den person eller den myndighed, der har meddelt den. Videregivelse af oplysninger er tilladt, for så vidt de kompetente myndigheder måtte være forpligtet eller bemyndiget hertil ifølge gældende bestemmelser, herunder navnlig bestemmelser vedrørende databeskyttelse, eller i forbindelse med en retssag.

2. Told- og skattemyndigheder og andre kompetente myndigheder kan videregive data, de har modtaget i forbindelse med indførsel eller udførsel af varer, til hinanden, til medlemsstaterne og til Kommissionen, når dette er påkrævet i forbindelse med den procedure, der er indledt, for at beskytte borgernes og erhvervslivets sikkerhed eller for at afsløre eller forhindre uregelmæssigheder. Videregivelse af fortrolige data til myndigheder i tredjelande er kun tilladt inden for rammerne af en international aftale."

5. I kapitel 1 (Indførsel af varer i fællesskabets toldområde) indsættes følgende artikler:

"Artikel 36a

1. Inden varer føres ind i Fællesskabets toldområde, skal der indgives en summarisk angivelse til indgangstoldstedet. Indgivelse af en meddelelse og adgang til dataene i en summarisk angivelse på den erhvervsdrivendes elektroniske system kan træde i stedet for indgivelsen af en summarisk angivelse, uagtet klarererens juridiske forpligtelse til at indgive en toldangivelse. Hvis det er et andet toldsted end indgangstoldstedet, der modtager en sådan angivelse, sender det den straks elektronisk til indgangstoldstedet.

2. Hvis der kræves en toldangivelse, efter at varerne er kommet ind i Fællesskabets toldområde, træder den elektroniske toldangivelse i stedet for den summariske angivelse, forudsat at den er indgivet inden for den frist, der er fastsat for den summariske angivelse. Hvis der er benyttet en ukomplet eller forenklet angivelse, skal den indeholde de nødvendige data.

3. Den normale frist for indgivelse af en summarisk angivelse er 24 timer, inden varerne bliver frembudt for toldvæsenet, undtagen hvis transporttiden er kortere, eller hvis der er en international aftale, hvor der er fastsat en anden frist. Udvalgsproceduren benyttes til at fastsætte

- et fælles datasæt og -format for den summariske angivelse, hvor der, når det er muligt, anvendes internationale standarder

- særlige frister for visse typer af forsendelse og erhvervsdrivende, og

- under hvilke betingelser sådanne krav kan frafaldes, især for godkendte erhvervsdrivendes vedkommende.

4. Varerne kan ikke frigives, før den summariske angivelse eller toldangivelsen er blevet forelagt.

Artikel 36b

1. Den summariske angivelse skal indgives i elektronisk form efter de specifikationer, der fastsættes under udvalgsproceduren. Der kan benyttes handels-, havne- eller transportoplysninger, forudsat at der er de påkrævede data. Toldmyndighederne kan antage papirbaserede summariske angivelser under særlige omstændigheder og kun inden for en periode på to år efter denne forordnings ikrafttrædelse.

2. Den summariske angivelse skal indgives

a) enten af den person, som fører varerne ind i Fællesskabets toldområde, eller i givet fald af den person, som overtager transporten af varerne, efter at disse er blevet indført, eller

b) af den person, i hvis navn de i litra a) omhandlede personer handler, eller

c) af en repræsentant i artikel 5's forstand for en af de personer, der henvises til i litra a) og b)."

6. Overskriften til kapitel 3 i afsnit III ændres til "Losning af varer, der er frembudt for toldvæsenet".

7. Artikel 40 affattes således:

"Artikel 40

Varer, som føres ind i Fællesskabets toldområde, frembydes for toldvæsenet af den person, der har ført varerne ind i det toldområde, eller i givet fald af den person, som overtager transporten af varerne, efter at de er blevet indført, med undtagelse af transportmidler, der kun passerer igennem toldområdets territorialfarvande eller luftrum uden stop inden for dette område. Godkendte erhvervsdrivende kan fritages fra kravet om at frembyde varerne for toldvæsenet, forudsat at de har indgivet en summarisk angivelse eller en toldangivelse i overensstemmelse med artikel 36a og 36b."

8. Artikel 43 til 45 udgår

9. Artikel 170, stk. 2, affattes således:

"2 Der skal for toldmyndighederne frembydes varer, som

a) er henført under en toldprocedure, der er blevet afsluttet ved, at varerne anbringes i frizone eller frilager; en sådan frembydelse er dog ikke nødvendig, hvis der i medfør af den pågældende toldprocedure tillades undtagelse fra forpligtelsen til at frembyde varerne

b) er blevet anbragt i frizone eller frilager på grundlag af en beslutning om indrømmelse af godtgørelse af eller fritagelse for importafgifter

c) er omfattet af foranstaltningerne i artikel 166, litra b)

d) føres ind i en frizone eller et frilager direkte fra et sted uden for Fællesskabets toldområde, undtagen hvis en erhvervsdrivende har tilladelse til ikke at frembyde varerne og har indgivet en summarisk angivelse eller en toldangivelse i overensstemmelse med artikel 36a og 36b."

10. Artikel 176, stk. 2, affattes således:

"2. I tilfælde af omladning af varer i en frizone holdes de dertil hørende dokumenter til rådighed for toldmyndighederne. Kortvarig oplagring af varer i forbindelse med en sådan omladning anses for at udgøre en integrerende del af omladningen.

For varer, der er ført ind i en frizone direkte fra et sted uden for Fællesskabets toldområde eller ud af en frizone og direkte forlader Fællesskabets toldområde, skal der indgives en summarisk angivelse i overensstemmelse med artikel 36a og 36b eller 182a og 182b."

11. Artikel 181 affattes således:

"Artikel 181

Toldmyndighederne sikrer sig, at bestemmelserne vedrørende udførsel eller genudførsel samt bestemmelser i afsnit V overholdes, når varerne udføres eller genudføres fra en frizone eller et frilager."

12. I artikel 182, stk. 3, første punktum, udgår ordene "genudførsel eller".

13. Under afsnit V (Varer, der forlader Fællesskabets toldområde) indsættes følgende artikler:

"Artikel 182a

1. Før varerne føres ud af Fællesskabets toldområde, skal der indgives en summarisk angivelse til udførselstoldstedet 24 timer, inden varerne frembydes for udførselstoldstedet, undtagen hvis der er en international aftale, hvor der er fastsat en anden frist. Indgivelse af en meddelelse og adgang til dataene i en summarisk angivelse på den erhvervsdrivendes elektroniske system kan træde i stedet for indgivelsen af en summarisk angivelse, uagtet klarererens juridiske forpligtelse til at indgive en toldangivelse.

2. Hvis der kræves en toldangivelse til udførsel eller genudførsel af varer, træder den elektroniske toldangivelse i stedet for den summariske angivelse, forudsat at den er indgivet inden for den frist, der er fastsat for den summariske angivelse. Hvis der er benyttet en ukomplet eller forenklet angivelse, skal den indeholde de nødvendige data.

3. Udvalgsproceduren benyttes til at fastsætte

- et fælles datasæt og -format for den summariske angivelse, hvor der, når det er muligt, anvendes internationale standarder

- særlige frister for visse typer af forsendelse og godkendte erhvervsdrivende, og

- betingelserne for indgivelsen af angivelsen, og betingelserne for, at dette krav kan frafaldes, især for godkendte erhvervsdrivendes vedkommende.

Artikel 182b

1. Den summariske angivelse skal indgives i elektronisk form efter de specifikationer, der fastsættes under udvalgsproceduren. Toldmyndighederne kan antage papirbaserede summariske angivelser under særlige omstændigheder og kun inden for en periode på to år efter denne forordnings ikrafttrædelse. Der kan benyttes handels-, havne- eller transportdata, herunder adgang til den erhvervsdrivendes elektroniske system, forudsat at der er de påkrævede data.

2. Hvis der ikke er udfærdiget en toldangivelse, indgives der en summarisk angivelse

a) enten af den person, som fører varerne ud af Fællesskabets toldområde, eller i givet fald af den person, som overtager transporten af varerne, eller

b) af den person, i hvis navn de i litra a) omhandlede personer handler, eller

c) af en repræsentant for en af de personer, der henvises til i litra a) og b)."

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende. Elektronisk angivelse og automatiserede supportsystemer til gennemførelse af risikoforvaltning, som fastsat i artikel 13, 36a, 36b, 182a og 182b samt i gennemførelsesbestemmelserne til denne forordning, skal være indført to år efter ikrafttrædelsen af denne forordning.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Europa-Parlamentets vegne Formand

På Rådets vegne På Rådets vegne

>TABELPOSITION>

KONSEKVENSANALYSE FORSLAGETS KONSEKVENSER FOR VIRKSOMHEDERNE, HERUNDER ISÆR SMÅ OG MELLEMSTORE VIRKSOMHEDER (SMV'er)

Forslagets titel

Forslag til EUROPA-PARLAMENTETS OG RÅDETS FORORDNING om ændring af Rådets forordning (EØF) nr. 2913/92 om indførelse af en EF-toldkodeks (forelagt af Kommissionen)

Dokumentreferencenummer

Forslaget

1. Kommissionen har enekompetence med hensyn til at få toldunionen til at fungere korrekt. I betragtning af den politiske situation og truslerne om terrorisme ledsaget af større sikkerhedskrav for så vidt angår verdenshandelen samt muligheden for at forhandle en tilfredsstillende aftale med USA om containersikkerhedsinitiativet CSI, er det nødvendigt at indføre nye juridiske forpligtelser for erhvervsdrivende i toldkodeksen. Det vil også få den sidegevinst, at der bliver et troværdigt grundlag for forhandlingerne med USA i forbindelse med CSI.

Selv om Kommissionen har planer om en komplet revision af toldkodeksen efter meddelelsen om det elektroniske toldinitiativ, er der behov for, at der hurtigst mulig bliver truffet en lang række foranstaltninger af hensyn til sikkerheden som følge af den nuværende politiske situation i verden (og risikoen for terroristangreb). Det vil også betyde, at Kommissionen har et retsgrundlag til at udarbejde et risikoforvaltningssystem på EF-plan med henblik på at sikre et ensartet kontrolniveau i medlemsstaterne.

Disse foranstaltninger er allerede nødvendige i dag og er endnu vigtigere i lyset af udvidelsen, eftersom sikkerhedskontrollen i store havne som Antwerpen og Rotterdam også afhænger af kvaliteten og effektiviteten af toldkontrollen i de medlemsstater, hvor eksportformaliteterne foretages. Hvis vi ikke reagerer, kan sikkerheden for handelens vedkommende blive skadet, og det kan få negative konsekvenser for virksomheder og borgere i og uden for Fællesskabet.

Konsekvenser for virksomhederne

2. Hvem berøres af forslaget?

Virksomheder, som indfører og udfører varer fra og til tredjelande

- Hvilke erhvervssektorer berøres? importører, eksportører, transportører, toldspeditører.

- Hvilken størrelse virksomhed (hvor stor er andelen af små og mellemstore virksomheder)? det anslås, at mere end 30 % af SMV'er har internationale erhvervstransaktioner.

- Er de berørte virksomheder koncentreret i bestemte regioner i Fællesskabet? i alle medlemsstater.

3. Hvilke foranstaltninger skal virksomhederne træffe i henhold til forslaget?

De skal give oplysninger før ankomsten (før afgangen) til toldvæsenet, inden indførsel eller udførsel af varer inden for en nærmere fastsat frist.

4. Hvilke økonomiske virkninger forventes forslaget at få?

- For beskæftigelsen: ingen

- For investeringerne og oprettelsen af nye virksomheder? ingen

- For virksomhedernes konkurrenceevne?

Det vil sikre en hurtigere frigivelse af varer for godkendte erhvervsdrivende og dermed mindske den tid, der går til toldformaliteter. På den anden side vil det kræve mere præcise data fra virksomheden inden indførsel/udførsel, og dette kan give en ekstra belastning. Der er derfor indført en overgangsfase.

5. Indeholder forslaget foranstaltninger, der tager højde for SMV'ernes særlige situation (lempeligere eller særlige krav)?

Lettelserne vil afhænge af, i hvor høj grad reglerne følges, SMV kan benytte tjenesteydere.

Høring af de berørte kredse

6. Liste over organisationer, som er hørt om forslaget, og en kortfattet redegørelse for deres væsentligste synspunkter.

Gennem den erhvervskontaktgruppe, der er oprettet i høringsøjemed er følgende instanser blevet hørt:

- FTA (Foreign Trade Association)

- UNICE

- EUROCOMMERCE

- EUROCHAMBERS

- EUROPEAN SMALL BUSINESS ALLIANCE

- CLECAT

- OCEAN (organisation des Communautés Européenne des Avitailleurs de Navires)

- USA's handelskammer

- Repræsentanter for luftfartselskaber.

De var ikke helt afvisende over for princippet, men var betænkelige hvad angår fristerne for angivelse før ankomst og før afgang og bad om fritagelse for visse typer af transport og visse typer af virksomheder. Der er drøftelser i gang for øjeblikket, og der vil blive indført undtagelser inden for gennemførelsesbestemmelserne til EF-toldkodeksen.